text: Pris til ubehagelig kunst
  30 juni 2012 kl. 16.54
  Kunstnernes Sommerudstilling i Tistrup har udvalgte udstillere fra hele landet. Lørdag kårede de "Årets Kunstner" - og hun maler ud fra et ret specielt tema.
  Vinderen Charlotte Neel Ritto fra Vedbæk maler dybt traumatiserende scener fra blandt andet Brønderslevsagen. Malerierne vakte så stor begejstring blandt censorpanelet, at hun i år - udover at vinde prisen som "Årets Kunstner" - også har fået seks store malerier med på udstillingen - og det er ikke sket i udstillingens 40-årige historie. Men hvorfor overhovedet male scener fra noget så sørgeligt som Brønderslevsagen? 
  - Det er fordi, at jeg bliver draget af den voldsomhed, der ligger i den form for sager. Jeg prøver at arbejde med kombinationen af det dystre og det smukke, siger Charlotte Neel Ritto. 
  Den statsanerkendte udstilling kan ses frem til den 5. august i Janus-bygningen i Tistrup.
  